Kaapstad-hof sal sê oor Aussie-pedofiel se uitleweringArgieffoto ŉ Australiër, wat skuldig bevind en tronkstraf opgelê is vir pedofilie in Kaapstad, probeer verhoed dat hy na sy land van oorsprong uitgelewer word, waar hy ook gesoek word in verband met soortgelyke oortredings. William Booth, vir Anthony Peter Freedendal, het ŉ Wynberg-landdros versoek om sy kliënt se gesondheid in ag te neem wanneer daar oor sy lot besluit word. Freedendal (75) het velkanker op sy kop, tuberkulose, hoë bloeddruk, diabetes, bronchitis en ŉ harttoestand. Hy het ŉ verband om sy kop gehad nadat hy ŉ operasie in Pollsmoor-gevangenis ondergaan het. Die staat het met die uitleweringsverhoor begin nadat owerhede in Australië formeel Freedendal se uitlewering versoek het sodat hy daar verhoor kan word op 24 aanklagte, insluitend onsedelike aanranding, seksuele uitbuiting van ŉ kind en verkragting. Volgens die hofdokumente is dié misdade tussen Junie 1999 en Januarie 2003 gepleeg. Die beweerde slagoffers is dogters en seuns tussen sewe en 11 jaar oud. Een van die slagoffers is ŉ negejarige meisie wat verstandelik gestremd is. Staatsadvokaat Megan Blows het Vrydag tydens die uitleweringsverhoor gesê een van die voorvereistes voor ŉ persoon aan ŉ ander land oorgegee kan word, is dat daar voldoende bewyse teen die persoon moet wees om vervolging in die ander land te regverdig. Blows het gesê volgens die uitleweringsooreenkoms tussen Suid-Afrika en Australië word ŉ oortreding as uitlewerbaar beskou indien dit tot tronkstraf van meer as een jaar in albei lande kan lei. In Freedendal se geval is van die aanklagte só ernstig dat dit waarskynlik tot lewenslange tronkstraf in Australië kan lei. Blows het gesê die staat beskik oor ŉ sertifikaat van Australiese owerhede wat bepaal dat die land voldoende bewyse het om Freedendal se vervolging te waarborg. Sy het gesê die konstitusionele hof het vroeër bevind dat só sertifikaat voldoende bevestiging is dat daar bewyse teen die beskuldigde bestaan. Booth het egter tegniese foute uitgewys in die aansoek. Hy voer aan die lasbrief vir Freedendal se inhegtenisneming voldoen nie aan die vereistes van die uitleweringsooreenkoms tussen die twee lande nie. Booth wou ook weet waarom Australiese owerhede eers verlede jaar Freedendal se uitlewering versoek het, aangesien die beweerde oortredings al in 1999 plaasgevind het. Blows het hierop reageer en gesê die kwessies waarna Booth verwys is irrelevant. Die hof sal na verwagting op 21 September uitspraak lewer. Freedendal is in Julie 2011 in Port Lincoln, Australië in hegtenis geneem en is vrygelaat op borgtog. Hy het daarna toestemming ontvang om Suid-Afrika te besoek, op voorwaarde dat hy teen 21 November 2011 sou terugkeer. Hy het egter nooit na Australië teruggekeer nie. Hy is uiteindelik in Kaapstad in hegtenis geneem en het tereg gestaan op aanklag van die seksuele mishandeling van agt kinders. Hy het in 2015 skuld beken op die aanklagte en is tot vyf jaar tronkstraf gevonnis kragtens artikel 276(1)(i) van die Strafproseswet. Dit beteken dat slegs 10 maande van die vyf jaar direk in die tronk uitgedien moet word en die res onder korrektiewe toesig. Teen die tyd wat hy op parool vrygelaat kon word, het Australiese owerhede versoek dat hy uitgelewer word.